RAPPORTI FINANZJARJI TAL-QORTI EWROPEA TAL-AWDITURI GĦAS-SENA FINANZJARJA 2012

2013/C 288/01

WERREJ

Ċertifikazzjoni għall-kontijiet finali 2012 tal-Qorti Ewropea tal-Awdituri

Rapport tal-awditjar

Rapporti finanzjarji u noti ta’ spjegazzjoni

Karta tal-Bilanċ fil-31 ta' Diċembru 2012

Kont tar-Riżultat Ekonomiku għas-sena li ntemmet fil-31 ta' Diċembru 2012

Tabella tal-Flussi tal-Flus għas-sena li ntemmet fil-31 ta' Diċembru 2012

Rapport tat-tibdil fl-Assi Netti għas-sena li ntemmet fil-31 ta' Diċembru 2012

Politiki kontabilistiċi u noti għar-rapporti finanzjarji

Informazzjoni dwar il-baġit — sena finanzjarja 2012

Rapport ta' aċċertament indipendenti

Ċertifikazzjoni għall-kontijiet finali 2012 tal-Qorti Ewropea tal-Awdituri

Il-kontijiet annwali tal-Qorti Ewropea tal-Awdituri għas-sena 2012 tħejjew skont ir-Regolament Finanzjarju applikabbli għall-baġit ġenerali tal-Unjoni Ewropea u r-regoli kontabilistiċi adottati mill-Uffiċjal tal-Kontabbiltà tal-Kummissjoni, kif dawn għandhom jiġu applikati mill-istituzzjonijiet, l-aġenziji u l-impriżi konġunti kollha.

Jien nirrikonoxxi r-responsabbiltà tiegħi għat-tħejjija u l-preżentazzjoni tal-kontijiet annwali tal-Qorti Ewropea tal-Awdituri skont l-Artikolu 68 tar-Regolament Finanzjarju.

Jien ksibt mill-uffiċjal awtorizzanti, li ċċertifika l-affidabbiltà tagħha, l-informazzjoni kollha meħtieġa għall-produzzjoni tal-kontijiet li juru l-assi u l-obbligazzjonijiet tal-Qorti Ewropea tal-Awdituri u l-implimentazzjoni baġitarja.

Jien b'dan niċċertifika li bbażat fuq din l-informazzjoni, u fuq tali kontrolli li jiena qist li huma meħtieġa biex niffirma l-kontijiet, għandi aċċertament raġonevoli li l-kontijiet jippreżentaw b'mod ġust, fl-aspetti materjali kollha, il-pożizzjoni finanzjarja, ir-riżultati tal-operazzjonijiet u l-fluss tal-flus tal-Qorti Ewropea tal-Awdituri.

RAPPORT TA' AĊĊERTAMENT INDIPENDENTI

Lill-Maniġment tal-

Qorti Ewropea tal-Awdituri

Aħna eżaminajna li r-riżorsi finanzjarji assenjati mill-Kummissjoni Ewropea lill-Qorti Ewropea tal-Awdituri (minn hawn ’il quddiem il-"Qorti") ntużaw għall-għanijiet intenzjonati tagħhom u li l-proċeduri ta’ kontroll li ġew stabbiliti mill-uffiċjali awtorizzanti jagħtu l-garanziji meħtieġa biex tiġi żgurata l-konformità tal-operazzjonijiet finanzjarji mar-regoli u r-regolamenti applikabbli għar-riżorsi finanzjarji li kienu disponibbli u li ġew użati għas-sena li ntemmet fil-31 ta' Diċembru 2012.

Iż-żamma ta' kotba u reġistri u l-istabbiliment u ż-żamma ta’ kontrolli xierqa huma r-responsabbiltà tal-Maniġment tal-Qorti. Ir-responsabbiltà tagħna hija li nesprimu l-opinjoni tagħna bbażata fuq l-eżami tagħna.

Aħna wettaqna l-eżami tagħna skont l-Istandard Internazzjonali dwar Ingaġġi tal-Aċċertament "Assurance Engagements other than Audits or Reviews of Historical Financial Information" (Ingaġġi tal-Aċċertament li ma jinkludux Awditi jew Analiżijiet ta’ Informazzjoni Finanzjarja Storika) (ISAE 3000) hekk kif adottat mill-"Commission de Surveillance du Secteur Financier". Dan l-istandard jirrikjedi li aħna nippjanaw u nwettqu l-eżami tagħna b’tali mod li l-użu skorrett tar-riżorsi li materjalment jolqot il-kotba tal-Qorti jinstab b'aċċertament raġonevoli.

Xogħolna kien jikkonsisti primarjament f'eżaminar fuq bażi ta’ testijiet u ta’ kampjunar, evidenza li ssostni l-fatt li:

— Ir-riżorsi assenjati lill-Qorti ntużaw għall-għanijiet intenzjonati tagħhom;

— Il-proċeduri ta’ kontroll stabbiliti jagħtu l-garanziji neċessarji biex tiġi żgurata l-konformità tal-operazzjonijiet finanzjarji mar-regoli u r-regolamenti applikabbli.

Il-kriterji użati għall-eżami tagħna huma r-regoli u r-regolamenti li ġejjin:

— Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali (minn hawn ’il quddiem il-"Baġit") tal-Unjoni u li jħassar ir-Regolament tal-Kunsill (KE, Euratom) Nru 1605/2002 (minn hawn ’il quddiem ir-"Regolament Finanzjarju");

— Ir-Regolament ta’ Delega tal-Kummissjoni (UE) Nru 1268/2012 tad-29 ta’ Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (minn hawn ’il quddiem ir-"Regoli ta’ Implimentazzjoni");

— Id-Deċiżjoni Nru 6-2012 tal-Qorti Ewropea tal-Awdituri dwar ir-regoli interni għall-implimentazzjoni tal-Baġit tagħha adottata mill-Qorti fil-laqgħa tagħha tat-12 ta’ Jannar 2012. Dawn id-dispożizzjonijiet jiffurmaw parti mill-proċeduri stabbiliti bit-Trattati, jew ftehimiet magħmula permezz tagħhom, li jikkonċernaw il-proċess operazzjonali marbut mal-implimentazzjoni tal-Baġit.

B’mod partikolari, ir-Regoli Interni li ġejjin intużaw bħala kriterji:

— Artikolu 7 – Firem – Kull wieħed mill-partijiet involuti fl-abbozzar, il-kontroll u r-reġistrazzjoni ta’ operazzjonijiet biex jiġi stabbilit u rkuprat id-dħul jew biex jiġu impenjati somom u biex isiru l-pagamenti għandu jiffirma u jiddata l-involviment tiegħu;

— Artikolu 9 – Proġetti ta’ bini – Qabel ma l-Qorti tagħti l-approvazzjoni tagħha għal kwalunkwe impenn kuntrattwali li jikkonċerna tali proġett, is-servizz responsabbli għandu jippreżenta dokument ta’ spjegazzjoni li jiġġustifika l-kompatibbiltà tal-proġett mal-qafas finanzjarju;

— Artikolu 16 – Twettiq ta’ pagamenti – L-uffiċjal tal-kontabbiltà għandu jesegwixxi l-ordnijiet ta' pagament definiti fl-Artikolu 80 tar-Regolament Finanzjarju wara li huwa jkun iċċekkja d-dettalji obbligatorji deskritti fl-Artikolu 103(1) u l-Artikolu 104 tar-Regoli ta' Implimentazzjoni;

— Artikolu 23.1 – Trasferimenti ta’ approprjazzjonijiet – Skont l-Artikolu 21 tar-Regolament Finanzjarju, l-approprjazzjonijiet għandhom jiġu allokati għal skopijiet speċifiċi skont it-titolu u l-kapitolu; il-kapitoli għandhom jerġgħu jiġu suddiviżi f’artikoli u partiti;

— Artikolu 23.2 – Trasferimenti ta’ approprjazzjonijiet – It-talbiet kollha għal trasferiment għandhom jagħtu spjegazzjoni għaliex l-approprjazzjonijiet huma insuffiċjenti. It-talba għal trasferiment għandha tiġi ffirmata mid-direttur responsabbli jew, fl-assenza tiegħu, mill-Kap ta' Unità responsabbli;

— Artikolu 24 – Riporti ta’ approprjazzjonijiet – l-uffiċjal awtorizzanti responsabbli għandu jħejji lista elettronika jew fuq il-karta li turi l-bilanċi ta’ impenji disponibbli; dan il-bilanċ, meħud mis-sistema informatika integrata li hemm referenza għaliha fl-Artikolu 27.3 ta' din id-Deċiżjoni, għandu, jekk meħtieġ, jiġi aġġustat billi jittieħdu inkunsiderazzjoni l-approprjazzjonijiet li jridu jiġu kkanċellati, u għandu juri l-approprjazzjonijiet li jridu jiġu riportati;

— Artikolu 26 – Inventarji tal-proprjetà – L-inventarju ta’ assi tanġibbli għandu jinżamm f'database;

— Artikolu 27 – Proċeduri minimi ta’ ġestjoni u ta’ kontroll intern – Il-proċeduri ta’ ġestjoni u ta’ kontroll intern jitfasslu mill-uffiċjali awtorizzanti skont l-istandards minimi ta' kontroll intern adottati mill-Qorti. Kull operazzjoni tal-baġit hija ttrattata (…) mill-persuna responsabbli mill-verifikazzjoni ex-ante. (…) Il-persunal responsabbli mill-verifikazzjoni ex-ante għandu jirrispetta l-kodiċi tal-kondotta professjonali stabbilita mill-Qorti għall-funzjoni tal-verifikazzjoni ex ante, kif ukoll il-proċeduri stabbiliti mill-uffiċjal awtorizzanti.

Aħna nemmnu li l-eżami tagħna jipprovdi bażi raġonevoli għall-opinjoni tagħna.

Fuq il-bażi tax-xogħol tagħna deskritt f’dan ir-rapport, ma hemm xejn li laqat l-attenzjoni tagħna biex iġiegħlna nemmnu li fl-aspetti materjali kollha u fuq il-bażi tal-kriterji deskritti hawn fuq:

— Ir-riżorsi assenjati lill-Qorti ma ntużawx għall-għanijiet intenzjonati tagħhom;

— Il-proċeduri ta’ kontroll stabbiliti ma jagħtux il-garanziji meħtieġa biex tiġi żgurata l-konformità tal-operazzjonijiet finanzjarji mar-regoli u r-regolamenti applikabbli.

Ir-rapport tagħna jsir biss għall-għan stipulat fl-ewwel paragrafu u għall-informazzjoni tiegħek u ma għandux jintuża għall-ebda għan ieħor jew jitqassam lil kwalunkwe parti oħra, ħlief għall-għan ta’ pubblikazzjoni fil-Ġurnal Uffiċjali Ewropew.